జెజె స్మిట్

**జోహన్నెస్ జోనాథన్ స్మిట్** (జననం 1995 నవంబరు 10) నమీబియా క్రికెట్ ఆటగాడు. 2012 ఫిబ్రవరిలో 16 సంవత్సరాల వయస్సులో నమీబియా జాతీయ జట్టు తరపున అతను క్రికెట్ రంగప్రవేశం చేశాడు.

## తొలినాళ్లలో కెరీర్
కీట్‌మన్‌షూప్‌కు చెందిన ఎడమచేతి వాటం ఫాస్ట్ బౌలరైన స్మిత్, 2011–12 సీజన్‌లో నమీబియా అండర్-19 జట్టు తరపున క్రికెట్ లోకి అడుగుపెట్టాడు. 2011 డిసెంబరులో జరిగిన ఆ సీజన్‌కు చెందిన ఖయా మజోలా వీక్‌లో అతను ఐదు మ్యాచ్‌లు ఆడాడు. ఆ పోటీల్లో నమీబియా, దక్షిణాఫ్రికా దేశీయ అండర్-19 జట్లతో తలపడింది. సీజన్ ముగిసే సమయానికి, 2012 ఫిబ్రవరిలో, స్మిత్ నమీబియా సీనియర్ జట్టు తరపున తన తొలి ఫస్ట్-క్లాస్ మ్యాచ్ ఆడేందుకు ఎంపికయ్యాడు. దక్షిణాఫ్రికా త్రీ-డే ప్రావిన్షియల్ కాంపిటీషన్‌లో వెస్ట్రన్ ప్రావిన్స్‌తో జరిగిన తొలి మ్యాచ్‌లో ముజాహిద్ బెహార్డియన్ వికెట్ ఒక్కటే తీసుకున్నాడు.  స్మిట్ ఆ తర్వాతి సీజన్‌లో వెస్ట్రన్ ప్రావిన్స్‌తో మరో ఫస్ట్-క్లాస్ మ్యాచ్ ఆడాడు.  అతను మళ్ళీ ఖయా మజోలా వీక్‌లో అండర్-19 జట్టు తరపున ఆడాడు. నమీబియా తరపున ఏడు వికెట్లు తీసుకున్నాడు. టోర్నమెంట్‌లో అతను వేసిన 12 మెయిడెన్ ఓవర్లను అధిగమించినది ఇద్దరు ఆటగాళ్ళు మాత్రమే - క్వాజులు-నాటల్‌కు చెందిన కైల్ సిమండ్స్ (17), ఈస్టర్న్స్‌కు చెందిన విన్సెంట్ మూర్ (14). 

2013 మేలో ఉగాండాలో జరిగిన 2013 ICC ఆఫ్రికా అండర్-19 ఛాంపియన్‌షిప్‌లో, స్మిత్ 12 వికెట్లు పడగొట్టాడు. అతని కంటే ఎక్కువ వికెట్లు తీసుకున్నది, కెన్యాకు చెందిన పరమవీర్ సింగ్ మాత్రమే.  కెన్యాతో మ్యాచ్‌లో హ్యాట్రిక్‌తో సహా ఎనిమిది ఓవర్లలో 4/17 వికెట్లు తీసి నమీబియా 52 పరుగుల తేడాతో గెలవడంలో తోడ్పడ్డాడు. దాంతో నమీబియా 2014 అండర్-19 ప్రపంచ కప్‌కు అర్హత సాధించింది. అతను ప్లేయర్ ఆఫ్ ది ఫైనల్‌గా కూడా ఎంపికయ్యాడు.  2014 ఫిబ్రవరిలో యునైటెడ్ అరబ్ ఎమిరేట్స్‌లో జరిగిన ప్రపంచ కప్‌లో స్మిత్ తన అండర్-19 వన్డే ఇంటర్నేషనల్ (ODI) ఫార్మాట్ లోకి అడుగుపెట్టాడు. అతను టోర్నమెంట్‌లో నమీబియా ఆడినా ఆరు మ్యాచ్‌లన్నింటిలోనూ ఆడాడు. నమీబియా తరపున ఎనిమిది వికెట్లు తీసాడు. 14 వికెట్లు తీసిన బ్రెడెల్ వెస్సెల్స్  మాత్రమే అతని కంటే ముందు ఉన్నాడు. సాధారణంగా మారియస్ డెల్పోర్ట్ లేదా కోబస్ బ్రాండ్‌తో స్మిట్ బౌలింగ్‌ను ప్రారంభించేవాడు. అతని ఉత్తమ గణాంకాలైన 3/55, ఆస్ట్రేలియాపై సాధించాడు.

## అంతర్జాతీయ కెరీర్
తన అండర్-19 ప్రదర్శనలతో పాటు స్మిట్, దక్షిణాఫ్రికా దేశీయ టోర్నమెంట్లు, అంతర్జాతీయ పోటీలలో నమీబియా సీనియర్ జట్టులో రెగ్యులర్‌గా ఆడాడు. 2013 ఇంటర్‌కాంటినెంటల్ కప్, WCL ఛాంపియన్‌షిప్, 2013 ప్రపంచ ట్వంటీ20 క్వాలిఫైయర్, 2014 ప్రపంచ కప్ క్వాలిఫైయర్‌లలో ఆడాడు. న్యూజిలాండ్‌లో జరిగిన 2014 ప్రపంచ కప్ క్వాలిఫైయర్‌లో కెన్యాపై, లూయిస్ క్లాజింగాతో కలిసి పది ఓవర్లలో 3/23 సాధించి, కెన్యాను 186/8 కే పరిమితం చేశాడు. నమీబియా ఇన్నింగ్స్‌లో తొమ్మిదవ స్థానంలో బ్యాటింగ్ చేసిన స్మిట్, 144/7 వద్ద వచ్చి, తరువాత 25 బంతుల్లో 33 నాటౌట్‌గా నిలిచాడు. నమీబియా రెండు వికెట్ల తేడాతో (ఏడు బంతులు మిగిలి ఉండగా) గెలిచింది. స్మిట్ మ్యాన్ ఆఫ్ ది మ్యాచ్‌గా ఎంపికయ్యాడు. 

2018 జనవరిలో స్మిట్ 2018 ICC వరల్డ్ క్రికెట్ లీగ్ డివిజన్ టూ టోర్నమెంట్ కోసం నమీబియా జట్టులో చోటు దక్కించుకున్నాడు.  అతను 2018 ఆఫ్రికా T20 కప్ కోసం నమీబియా జట్టులో సభ్యుడు.

2019 మార్చిలో, 2019 ICC వరల్డ్ క్రికెట్ లీగ్ డివిజన్ టూ టోర్నమెంట్ కోసం ఎంపికైన నమీబియా జట్టులో అతనికి చోటు దక్కింది. ఆ టోర్నమెంటులో నమీబియా మొదటి నాలుగు స్థానాల్లో నిలిచి, వన్డే ఇంటర్నేషనల్ (ODI) హోదాను పొందింది.  స్మిత్ 2019 ఏప్రిల్ 27న టోర్నమెంట్ ఫైనల్‌లో ఒమన్‌తో జరిగిన మ్యాచ్‌లో నమీబియా తరపున తన తొలి వన్డే ఆడాడు. ఆ టోర్నమెంటులో స్మిత్, ప్లేయర్ ఆఫ్ ది టోర్నమెంట్‌గా ఎంపికయ్యాడు.

2019 మేలో, ఉగాండాలో జరిగిన 2018–19 ICC T20 ప్రపంచ కప్ ఆఫ్రికా క్వాలిఫైయర్ టోర్నమెంటు ప్రాంతీయ ఫైనల్స్ కోసం స్మిట్‌ను నమీబియా జట్టులోకి తీసుకున్నారు.  2019 మే 20 న ఘనాపై తన తొలి ట్వంటీ20 అంతర్జాతీయ (T20I) మ్యాచ్ ఆడాడు.

2019 జూన్లో, 2019 గ్లోబల్ T20 కెనడా టోర్నమెంట్‌లో వాంకోవర్ నైట్స్ ఫ్రాంచైజ్ జట్టు తరపున ఆడటానికి స్మిట్ ఎంపికయ్యాడు.  ఆ విధంగా అతను, అంతర్జాతీయ T20 ఫ్రాంచైజీకి సంతకం చేసిన మొదటి నమీబియా ఆటగాడయ్యాడు.  అదే నెలలో, 2019–20 అంతర్జాతీయ సీజన్‌కు ముందు క్రికెట్ నమీబియా వారి అత్యుత్తమ పురుషుల స్క్వాడ్‌లో ఎంపికైన ఇరవై ఐదు మంది క్రికెటర్లలో అతను ఒకడు.  2019 సెప్టెంబరులో, యునైటెడ్ అరబ్ ఎమిరేట్స్‌లో జరిగిన 2019 ICC T20 ప్రపంచ కప్ క్వాలిఫైయర్ టోర్నమెంట్ కోసం ఎంపికైన నమీబియా జట్టులో అతనికి చోటు దక్కింది. తొమ్మిది మ్యాచ్‌లలో పదహారు వికెట్లతో స్మిట్ టోర్నమెంటులో నమీబియా తరపున అత్యధిక వికెట్లు తీసిన బౌలరుగా నిలిచాడు.

2021 సెప్టెంబరులో స్మిట్, 2021 ICC పురుషుల T20 ప్రపంచ కప్ కోసం నమీబియా జట్టుకు వైస్-కెప్టెన్‌గా ఎంపికయ్యాడు. 2021 నవంబరులో, గెర్హార్డ్ ఎరాస్మస్ గాయం కారణంగా వైదొలిగిన తర్వాత, 2021 నమీబియా ట్రై-నేషన్ సిరీస్ కోసం నమీబియా జట్టుకు స్మిట్ కెప్టెన్‌గా ఎంపికయ్యాడు.

2022 ఏప్రిల్ 10న ఉగాండాతో జరిగిన ఫైనల్ మ్యాచ్‌లో స్మిట్, T20I క్రికెట్‌లో నమీబియా తరపున హ్యాట్రిక్ సాధించిన తొలి బౌలరయ్యాడు. అతను T20I మ్యాచ్‌లో తన తొలి ఐదు వికెట్ల ఘనతను కూడా సాధించాడు. తన నాలుగు ఓవర్లలో పది పరుగులకు ఆరు వికెట్లు పడగొట్టాడు.

2024 మేలో 2024 ICC పురుషుల T20 ప్రపంచ కప్ టోర్నమెంటు కోసం ఎంపిక చేసిన నమీబియా జట్టులో స్మిట్‌కు స్థానం దక్కింది.

## మూలాలు

వర్గం:నమీబియా టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1995 జననాలు